**O B R A Z L O Ž E N J E**

**Nacrta prijedloga Odluke o visini paušalnog poreza po krevetu**

**na području Općine Kali**

Člankom 57. stavkom 2. Zakona o porezu na dohodak („Narodne novine“ broj 115/16, 106/18, 121/19, 32/20, 138/20, 151/22 i 114/23) - u daljnjem tekstu: Zakon, propisano je da se poreznim obveznicima koji ostvaruju dohodak od iznajmljivanja stanova, soba i postelja putnicima i turistima i organiziranja kampova, porez na dohodak po osnovi obavljanja te djelatnosti utvrđuje u paušalnom iznosu, pod uvjetima i na način propisan člancima 61. i 82. Zakona. Člankom 57. stavkom 3. Zakona propisano je da su jedinice lokalne samouprave u tom slučaju obvezne donijeti odluku kojom će propisati visine paušalnog poreza po krevetu, a koje ne mogu biti manje **od 19,91 eura** niti veće od **199,08 eura**. Odluka se može mijenjati najkasnije do 15. prosinca tekuće godine, s primjenom od 1. siječnja sljedeće godine do donošenja nove odluke kojom će se propisati visina paušalnog poreza po krevetu odnosno po smještajnoj jedinici u kampu.

Pravilnikom o paušalnom oporezivanju djelatnosti iznajmljivanja i organiziranja smještaja u turizmu („Narodne novine“ broj 1/19, 1/20, 138/20, 1/21 i 156/22) – u daljnjem tekstu: Pravilnik, propisani su, pored ostalog, kriteriji po kojima predstavničko tijelo jedinice lokalne samouprave svojim odlukama propisuje visinu paušalnog poreza na dohodak i djelatnosti iz članka 57. stavka 2. Zakona.

Budući da je odredbama Zakonom o izmjenama i dopunama Zakona o porezu na dohodak („Narodne novine“ broj 114/23), ukinut prirez porezu na dohodak za sve dohotke (pri čemu navedene odredbe o ukidanju prireza porezu na dohodak stupaju na snagu 1. siječnja 2024. godine), od slijedeće godine se više ne obračunava prirez porezu na dohodak ni na iznos godišnjeg paušalnog poreza na dohodak od iznajmljivanja stanova, soba i postelja putnicima i turistima i organiziranja kampova.

Prema odredbama Zakona o financiranju jedinica lokalne i područne samouprave („Narodne novine“ broj 127/17, 138/20, 151/22 i 114/23), prihodi od poreza na dohodak, u koje spada i navedeni godišnji paušalni porez na dohodak po krevetu, zajednički su prihodi koji se raspodjeljuju između općina, gradova i županija.

Važećom Odlukom o visini paušalnog poreza po krevetu na području općine Kali („Službeni Glasnik Općine Kali br.:.. ), utvrđena je visina paušalnog poreza na dohodak po krevetu u sobama, apartmanima i kućama za odmor koji se nalaze na području Općine Kali u iznosu od 255,00 kn odnosno 33,84 eura po krevetu.

Podaci Turističke zajednice općine Kali pokazuju da je od početka 2023. godine općinu Kali posjetilo 5.983 turista koji su ostvarili 53.392 noćenja. Ukoliko uzmemo u obzir samo petogodišnje razdoblje, uz izuzeće godina 2020 i 2021. zbog korone, turistički promet u Općini Kali se povećao 41% u dolascima i 29% u noćenjima u odnosu na 2016. godinu od kada se službeno koristi zajednički informacijski sustav eVisitor. U usporedbi s 2023. prosijek rasta turističkog prometa po godini bi bio 17% u dolascima i 14% u noćenjima. Visina paušalnog poreza na dohodak od iznajmljivanja nije se mijenjao od 2005. godine, a turistički promet se povećao 2.5 puta.

Zbog kontinuiranog rasta broja turista povećava se i pritisak na komunalnu infrastrukturu, što posljedično zahtjeva i veća izdvajanja novčanih sredstava za održavanje i poboljšanje iste. Općina Kali učestalo provodi ulaganja u sve oblike komunalne infrastrukture, što bitno pridonosi kvaliteti života u općini. Ta ulaganja su jedan od osnovnih preduvjeta kako za ugodan život mještana tako i za ugodan boravak posjetitelja .

Sukladno odredbi članka 3. stavka 1. Pravilnika Općinsko vijeće Općine Kali može visinu paušalnog poreza po krevetu urediti za područje naselja u kojem se pružaju djelatnosti iznajmljivanja i smještaja u turizmu ili iznimno urediti prema ulicama. Međutim, kako Općina Kali , sukladno Zakonu o područjima županija, gradova i općina u Republici Hrvatskoj („Narodne novine“ broj 86/06, 125/06, 16/07, 95/08, 46/10, 145/10, 37/13, 44/13, 45/13 i 110/15) ima samo jedno naselje, a turisti podjednako gravitiraju centru općine te podjednako koriste i opterećuju prometnu i komunalnu infrastrukturu bez obzira na područje na kojem su smješteni, visina paušalnog poreza po krevetu utvrđena je u jednakom iznosu za čitavo područje Općine Kali .

Slijedom navedenoga, a uzimajući u obzir mišljenje Turističke zajednice Općine Kali, ovim materijalom predlaže se povećanje paušalnog poreza po krevetu u sobama, apartmanima i kućama za odmor, s dosadašnjih 33,84 eura po krevetu na iznos od 40,00 eura po krevetu, pri čemu bi paušalni porez po krevetu kao i do sada bio utvrđen u jednakom iznosu za cijelo područje Općine Kali .

.

Također, naplaćeni prihod od paušalnog poreza na dohodak po krevetu u sobama, apartmanima i kućama za odmor na području Općine Kali je prema Zakonu o financiranju jedinica lokalne i područne (regionalne) samouprave zajednički prihod te se isti raspodjeljuje između Općine Kali i Zadarske županije, pri čemu udio Općine Kali u raspodjeli iznosi 76,9%, a udio Zadarske županije 23,1%.

Budući da je važeća Odluka o visini paušalnog poreza po krevetu na području Općine Kali , koja je donesena 2019. godine, cijenimo da je, iz praktičnih razloga, osnovano umjesto nove (druge) izmjene odluke donijeti potpuno novu Odluku o visini paušalnog poreza po krevetu na području Općine Kali , u kojoj bi u odnosu na važeću odluku bio izmijenjen samo iznos paušalnog poreza po krevetu. Nova odluka stupila bi na snagu s 1. siječnja 2024. godine čime bi ujedno prestala važiti dosadašnja Odluka o visini paušalnog poreza po krevetu na području Općine Kali.